Policia e Hong Kongut akuzon drejtuesit e gazetës për “botim të një organi që nxit rebelim”
Udhëheqësja e Hong Kongut mbron bastisjen e gazetës pro-demoratike dhe arrestimin e drejtuesve të saj.
Udhëheqësja e Hong Kongut, Carrie Lam, i doli në mbrojtje ndërhyrjes së policisë ndaj një gazete pro-demokratike dhe arrestimit të drejtuesve të saj të lartë këtë javë. Të paktën gjashtë punonjës dhe anëtarë të bordit u arrestuan gjatë bastisjes së zyrave qendrore të gazetës “Stand News”. 200 forca policore morën pjesë në aksionin e djeshëm. Policia e Hong Kongut tha se drejtuesit e gazetës u arrestuan nën akuzën e “ botimit të një organi që nxit rebelim”. Përmes një deklarate që dënonconte bastisjen e gazetës, Sekretari amerikan i Shtetit Antony Blinken tha se nuk mund të vihet shenja e barazimit mes punës së gazetarëve dhe rebelimit. Udhëheqësja e Hong Kongut, Carrie Lam, u tha gazetarëve se pajtohej me zotin Blinken, por tha se kishte një ndryshim të dukshëm me bastisjen e gazetës “Stand News”. Disa orë pas bastisjes të mërkurën, gazeta “Stand News” njoftoi se po i jepte fund operacioneve të saj. Mediat lokale njoftuan të enjten se kryeredaktori në detyrë Patrick Lam dhe ish-kryeredaktori Chung Pui-kuen janë akuzuar zyrtarisht për komplot për të nxitur trazira. Autoritetet në Hong Kong kanë shtypur me dhunë forcat pro-demokratike që nga miratimi nga Kina i një ligji të rreptë të sigurisë kombëtare në vitin 2020. Ligji kinez u miratua si përgjigje ndaj protestave masive, dhe në disa raste të dhunshme, kundër qeverisë së Hong Kongut.